KLASA: P-506/23

URBROJ: 711-02-01/07-2024-08

Zagreb, 4. listopada 2024.

**Povjerenstvo za odlučivanje o sukobu interesa** (u daljnjem tekstu: Povjerenstvo), OIB: 60383416394, u sastavu Aleksandre Jozić-Ileković, kao predsjednice Povjerenstva, Ines Pavlačić, Nike Nodilo Lakoš, Igora Lukača i Ane Poljak, kao članova Povjerenstva, na temelju članka 32. stavka 1. podstavka 3. i članka 44. stavka 2. Zakona o sprječavanju sukoba interesa („Narodne novine“, broj 143/21. i 36/24., u daljnjem tekstu: ZSSI i ZSSI/21), **u predmetu obveznika Krunoslava Jakupčića, OIB: ……………, predsjednika Uprave trgovačkog društva HRVATSKE ŠUME društvo s ograničenom odgovornošću do 20. studenog 2022.,** pokrenutom po službenoj dužnosti, na 61. sjednici održanoj 4. listopada 2024. donosi sljedeću

**ODLUKU**

1. **Supotpisivanjem Odluke HRVATSKIH ŠUMA d.o.o. URBROJ: DIR-56/AJ-17-2130/04 od 28. ožujka 2017. u svojstvu predsjednika Uprave navedenog društva, a kojom je Odlukom obvezniku Krunoslavu Jakupčiću odobreno korištenje službenog vozila s pravom uporabe 24 sata u službene svrhe, obveznik Krunoslav Jakupčić počinio je povredu članka 7. točke c) ZSSI-a.**
2. **Supotpisivanjem Odluke HRVATSKIH ŠUMA d.o.o. KLASA: DIR/19-01/1053, URBROJ: 00-05-01/05-20-95 od 9. ožujka 2020. u svojstvu predsjednika Uprave navedenog društva, a kojom je Odlukom obvezniku Krunoslavu Jakupčiću odobreno korištenje službenog vozila s pravom uporabe 24 sata dnevno, obveznik Krunoslav Jakupčić počinio je povredu članka 7. točke c) ZSSI-a.**
3. **Za povredu ZSSI-a, opisanu pod točkom I. i II. izreke, obvezniku Krunoslavu Jakupčiću se izriče novčana sankcija u iznosu od 2.500,00 EUR.**
4. **Nalaže se obvezniku Krunoslavu Jakupčiću da u roku od 15 dana od dostave ove Odluke uplati novčanu sankciju iz točke III. ove izreke na račun prihoda Državnog proračuna Republike Hrvatske br. HR1210010051863000160, model: HR68, poziv na broj: 6190-12117625753-50623.**
5. **Ako obveznik novčanu sankciju iz točke III. ove izreke ne plati u roku od 15 dana od dana dostave ove Odluke, ista se može izvršiti obustavom isplate dijela neto mjesečne plaće ili obustavom na svim primanjima, koja ne može trajati dulje od dvanaest mjeseci, a iznos obuhvaćen obustavom ne smije prelaziti jednu polovinu neto mjesečne plaće obveznika, kao i na imovini obveznika. Izvršnu odluku Povjerenstvo će radi provedbe dostaviti službi koja obavlja obračun plaće obvezniku.**
6. **Kad novčana sankcija nije u cijelosti ili djelomično plaćena kako je određeno ovom Odlukom, naplata će se prisilno izvršiti na imovini obveznika putem ovlaštene institucije sukladno odredbama posebnog zakona kojim se uređuje postupak prisilne naplate.**

Obrazloženje

Povjerenstvo je po službenoj dužnosti otvorilo predmet djelomične redovite provjere imovinskih kartica obveznika Krunoslava Jakupčića broj: RP-18/22 u odnosu na sadržaj medijskog članka na internetskom portalu www.index.hr objavljenog 12. travnja 2021., a nakon koje je provjere Povjerenstvo donijelo zaključak broj: 711-I-2199-RP-18-22/23-02-22 od 23. listopada 2023. kojim nije utvrđen mogući nesklad odnosno nerazmjer između prijavljene imovine obveznika u imovinskoj kartici od 15. siječnja 2021. i stanja imovine kako to proizlazi iz podataka pribavljenih od nadležnih tijela u odnosu na plaću obveznika i bračnog druga te njihove nekretnine.

Međutim, u tom postupku redovite provjere utvrđene su okolnosti koje upućuju na moguću povredu članka 7. točke d) Zakona o sprječavanju sukoba interesa („Narodne novine“, broj 26/11., 12/12., 126/12., 57/15. i 98/19., u daljnjem tekstu: ZSSI/11) vezano za primitke koji se obvezniku isplaćuju uz plaću pa je Povjerenstvo u odnosu na obveznika Krunoslava Jakupčića službenom bilješkom od 12. prosinca 2023. otvorilo predmet oznake Pp-506/23 vezano uz okolnost primitka dodatnih naknada za obnašanje javne dužnosti.

Povjerenstvo prvenstveno napominje da je u ovom konkretnom slučaju postupak protiv obveznika pokrenut sukladno odredbama ZSSI/21, dok su u obzir uzete materijalne odredbe ZSSI/11, koji je bio na snazi do 25. prosinca 2021. budući da su moguće povrede Zakona o sprječavanju sukoba interesa učinjene za vrijeme važenja tog Zakona. Međutim, Povjerenstvo je u međuvremenu od pokretanja postupka zaprimilo dvije presude Visokog upravnog suda Republike Hrvatske, i to presudu poslovnog broja UsII-66/2024-6 od 25. travnja 2024. u predmetu obveznika Damira Poljaka kao tužitelja zaprimljenu u Povjerenstvu 20. svibnja 2024. i presudu poslovnog broja UsII-50/2024-5 od 23. svibnja 2024. u predmetu obveznika Marina Lerotića kao tužitelja zaprimljenu u Povjerenstvu 2. srpnja 2024. U presudi poslovnog broja UsII-66/2024 Visoki upravni sud Republike Hrvatske zauzeo je stav da je Povjerenstvo kao tuženik „u obrazloženju osporavane odluke primijenio pogrešan Zakon, budući da je primijenio ZSSI/11., a postupak je započeo na temelju prijave 7. kolovoza 2023., podnesene u vrijeme važenja Zakona o sprječavanju sukoba interesa („Narodne novine“, 143/21. – dalje: ZSSI/21) koji je na snazi od 25. prosinca 2021. […] S obzirom da je postupak započeo na temelju prijave 7. kolovoza 2023., to je tuženik u konkretnom slučaju trebao primijeniti odredbe ZSSI/21. Međutim, navedeno ne utječe na zakonitost osporavane odluke, budući da je odredba članka 7. točke b) i c) ZSSI/11., istovjetna odredbi članka 7. stavka 1. točaka b) i c) ZSSI/21. Naime, prema odredbi članka 7. stavka 1. ZSSI/21, obveznicima Zakona zabranjeno je: b) ostvariti ili dobiti pravo ako se krši načelo jednakosti pred Zakonom i c) zlouporabiti posebna prava obveznika koja proizlaze ili su potrebna za obavljanje dužnosti.“. Isto tako, u presudi poslovnog broja UsII-50/2024-5 Visoki upravni sud Republike Hrvatske naveo je sljedeće: „Kako je Tuženik pokrenuo postupak protiv Tužitelja 31. siječnja 2022., to je bio dužan primijeniti onaj Zakon koji je bio na pravnoj snazi u vrijeme pokretanja postupka, a ne Zakon koji je prestao važiti 25. prosinca 2021. godine.“. Navedeno je istaknuto i u presudi istog suda poslovnog broja UsII-108/23-5 od 28. rujna 2023. u predmetu obveznika Zdravka Marića kao tužitelja zaprimljenu u Povjerenstvu 13. studenoga 2024. u kojoj je zauzet stav da je Povjerenstvo kao tuženik prilikom donošenja pobijanog rješenja trebao primijeniti ZSSI/21 koji je stupio na snagu 25. prosinca 2021. i koji je bio na snazi u vrijeme pokretanja postupka (postupak je u konkretnom slučaju započeo zaključkom Povjerenstva od 30. kolovoza 2022. temeljem neanonimne prijave od 21. ožujka 2022.). Međutim, utvrđeno je da navedeno ne utječe na zakonitost osporavane odluke, budući da je primijenjena odredba članka 11. stavka 3. ZSSI/11. identična odredbi članka 15. stavka 1. ZSSI/21 koju je trebalo primijeniti, a kako je to na odgovarajući način sud utvrdio i u navedenoj presudi poslovnog broja UsII-66/2024-6 od 25. travnja 2024.

Slijedom navedenog, kako je Povjerenstvo dužno poštivati pravomoćne sudske odluke te je sukladno članku 45. ZSSI/21 pravna zaštita protiv odluka Povjerenstva osigurana upravo pred Visokim upravnim sudom Republike Hrvatske, to je ovaj postupak materijalnopravno dovršen sukladno odredbama ZSSI/21, a koji je na snazi od 25. prosinca 2021. Štoviše, Povjerenstvo naglašava kako u ovom konkretnom slučaju postoji kontinuitet pravne norme iz članka 7. točke c) ZSSI/11 i pravne norme iz članka 7. točke c) ZSSI/21 s obzirom da su navedene odredbe istovjetne.

Člankom 3. stavkom 1. točkom 39. ZSSI-a propisano je da su predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu toga Zakona.

Povjerenstvo je uvidom u Registar obveznika koji ustrojava, utvrdilo da je Krunoslav Jakupčić obnašao dužnost predsjednika Uprave društva HRVATSKE ŠUME d.o.o. u mandatu od 20. veljače 2017. do 20. studenog 2017., kao i u mandatu od 20. studenog 2017. pa do 20. studenog 2022. godine, dok je uvidom u sudski registar Trgovačkog suda u Zagrebu utvrdilo da je osnivač tog društva Republika Hrvatska pa je stoga Krunoslav Jakupčić bio obveznik ZSSI-a sukladno članku 3. stavku 1. točki 39. tog Zakona te je bio dužan postupati u skladu s njegovim odredbama.

U gore navedenom postupku oznake Pp-506/23 vezano uz okolnost primitka dodatnih naknada Povjerenstvo je utvrdilo da je obveznik Krunoslav Jakupčić od isplatitelja HRVATSKE ŠUME d.o.o. primio dopuštene primitke po osnovi naknade troškova obnašanja dužnosti pa je stoga utvrđeno da imenovani obveznik nije primio zabranjene dodatne naknade za poslove obnašanja javnih dužnosti u smislu članka 7. točke d) ZSSI/11.

S tim u vezi Povjerenstvo navodi da je od HRVATSKIH ŠUMA d.o.o. dopisom KLASA: P-506/23, URBROJ: 711-02-01/04-2024-3 od 4. travnja 2024. zatražilo dostavu podataka o osnovama isplata u naravi koje je obveznik Krunoslav Jakupčić primio uz plaću tijekom 2020., 2021. i 2022. godine, kao i o osnovi isplate iznosa od 26.638,68 kuna koji je obvezniku isplaćen na tekući račun u prosincu 2022. (sve šifra 0021 – ostali primici koji se isplaćuju uz plaću).

Iz očitovanja HRVATSKIH ŠUMA d.o.o. i dostavljene dokumentacije utvrđeno je da je obveznik primio davanje u naravi povodom korištenja službenog automobila i naknadu za neiskorišteni dio godišnjeg odmora. Isto tako, iz dostavljene dokumentacije utvrđeno je da su obveznik Krunoslav Jakupčić, kao predsjednik Uprave HRVATSKIH ŠUMA d.o.o., koji je to društvo zastupao zajedno s još jednim članom Uprave, i Ante Sabljić, član Uprave HRVATSKIH ŠUMA d.o.o. koji to društvo zastupa zajedno s predsjednikom Uprave, u ime Uprave društva potpisali odluke od 28. ožujka 2017. i 9. ožujka 2020., kojima je Krunoslavu Jakupčiću odobreno korištenje službenog vozila s pravom uporabe 24 sata u službene svrhe, odnosno s pravom uporabe 24 sata dnevno.

Stoga je Povjerenstvo donijelo obavijest KLASA: P-506/23, URBROJ: 711-02-01/03-2024-04 od 8. svibnja 2024. kojom je utvrdilo postojanje pretpostavki za pokretanje postupka vezano za moguću povredu odredbe članka 7. točke c) ZSSI/11., a u odnosu na supotpisivanje predmetnih odluka od 28. ožujka 2017. i 9. ožujka 2020. od strane obveznika Krunoslava Jakupčića, predsjednika Uprave HRVATSKIH ŠUMA d.o.o. do 20. studenog 2022., a kojim je odlukama imenovanom obvezniku dodijeljeno pravo korištenja službenog automobila.

Naime, iz dokumentacije dostavljene uz dopis HRVATSKIH ŠUMA d.o.o. KLASA: DIR/24-01/2537, URBROJ: 00-06-01/01-24-02 od 18. travnja 2024., Povjerenstvo je utvrdilo sljedeće.

Člankom 1. stavkom 1. Ugovora o vođenju poslova Društva URBROJ: DIR-01-17-7085/01 iz prosinca 2017. sklopljenog između Skupštine HRVATSKIH ŠUMA d.o.o. zastupane po ministru poljoprivrede Tomislavu Tolušiću i Krunoslava Jakupčića kao predsjednika Uprave (u daljnjem tekstu: Ugovor) utvrđeno je da je Krunoslav Jakupčić, dipl. ing. šum. na sjednici Skupštine Društva održanoj 14. studenoga 2017. godine imenovan za Predsjednika Uprave Društva, dok je stavkom 2. ugovoreno da je trajanje mandata imenovanog Predsjednika Uprave ograničeno na pet godina, a koji mandat počinje teći s danom 20. studenog 2017. godine.

Člankom 9. stavkom 1. Ugovora ugovoreno je da se Društvo obvezuje dati Predsjedniku Uprave na korištenje službeni automobil i službeni mobilni telefon te snositi sve troškove vezane za korištenje istih.

Uvidom u Odluku Uprave HRVATSKIH ŠUMA d.o.o. URBROJ: DIR-56/AJ-17-2130/04 od 28. ožujka 2017. utvrđeno je da je tom Odlukom Krunoslavu Jakupčiću, radniku HRVATSKIH ŠUMA d.o.o., raspoređenom na poslovima Predsjednika Uprave tog društva, odobreno korištenje službenog vozila VW Passat 2.0 TDI CC registarske oznake …………….. s pravom uporabe 24 sata u službene svrhe. Navedenu Odluku su potpisali Krunoslav Jakupčić u svojstvu predsjednika Uprave HRVATSKIH ŠUMA d.o.o. i Ante Sabljić u svojstvu člana Uprave tog društva.

Uvidom u Odluku Uprave HRVATSKIH ŠUMA d.o.o. KLASA: DIR/19-01/1053, URBROJ: 00-05-01/05-20-95 od 9. ožujka 2020. vidljivo je da je tom Odlukom utvrđeno kako radnik na poslovima Predsjednika Uprave HRVATSKIH ŠUMA d.o.o. Krunoslav Jakupčić, dipl. ing. šum. koristi službeno vozilo Volkswagen 3c Passat registarske oznake ………. s pravom uporabe 24 sata dnevno. Isto tako, utvrđeno je da se ovom Odlukom stavlja izvan snage gore navedena Odluka Uprave HRVATSKIH ŠUMA d.o.o. URBROJ: DIR-56/AJ-17-2130/04 od 28. ožujka 2017. godine. Navedenu Odluku su potpisali Krunoslav Jakupčić u svojstvu predsjednika Uprave HRVATSKIH ŠUMA d.o.o. i Ante Sabljić u svojstvu člana Uprave tog društva.

Iz spomenutog dopisa HRVATSKIH ŠUMA d.o.o. od 18. travnja 2024., kojim je dostavljena navedena dokumentacija, proizlazi da je Odlukom od 9. ožujka 2020. Krunoslavu Jakupčiću odobreno korištenje službenog vozila s pravom uporabe 24 sata dnevno, što je od strane tog društva protumačeno kao korištenje u službene i privatne svrhe radi čega se obvezniku, sukladno zakonskim propisima o obvezi obračuna poreza i doprinosa, vrši obračun plaće u naravi i to u visini 1% nabavne vrijednosti vozila uvećano za porez na dodanu vrijednost, a prema Odluci o načinu i uvjetima korištenja službenih vozila u privatne svrhe i načinu utvrđivanja plaće u naravi.

Člankom 1. Odluke Uprave HRVATSKIH ŠUMA d.o.o. o pravu korištenja službenih osobnih vozila 24/7 i načinu utvrđivanja plaće u naravi KLASA: DIR-14-7083, URBROJ: 00-06/02-19-20 od 14. ožujka 2019., potpisanu od strane predsjednika Uprave Krunoslava Jakupčića i člana Uprave Igora Fazekaša, određeno je da se tom Odlukom daje pravo korištenja službenog osobnog vozila svakog dana 24 sata (24/7) voditeljima Uprava šuma podružnica, direktorima Sektora i savjetnicima Uprave Društva, kao i da se korištenje službenog osobnog vozila ograničava do zaključno 30.000,00 kilometara godišnje prijeđenih u službene i privatne svrhe.

Člankom 3. stavkom 1. Odluke određeno je da se, u slučaju korištenja vozila na način iz točke 1. te Odluke, radnicima utvrđuje plaća u naravi, kao i da se paušalni iznos neto plaće u naravi utvrđuje mjesečno u visini, između ostaloga, 1% nabavne vrijednosti osobnog vozila uvećano za porez na dodanu vrijednost za sve načine plaćanja osim operativnog leasinga, odnosno najmanje 1.000,00 kn neto ako je izračunom utvrđen niži iznos. Stavkom 2. određeno je da će se ovako definirani neto iznosi plaće u naravi preračunati na bruto iznose, ovisno o uvjetima poreznog tretmana za pojedinačnog radnika, pri čemu se porez računa kao u slučajevima druge isplate u mjesecu.

Uvidom u akt HRVATSKIH ŠUMA d.o.o. od 19. ožujka 2020., potpisan od ……………. koja je izvršila obračun te …………………, direktora Sektora za financije i računovodstvo, izvršen je izračun mjesečne neto plaće u naravi obvezniku Krunoslavu Jakupčiću za korištenje službenog vozila Volkswagen 3c Passat u privatne svrhe prema 1% nabavne vrijednosti vozila uvećano za PDV te je neto plaća obveznika u naravi utvrđena u iznosu od 2.958,77 kuna.

Uvidom u Odluku Uprave HRVATSKIH ŠUMA d.o.o. KLASA: DIR/19-01/1053, URBROJ: 00-05-01/05-22-96 od 25. studenog 2022. utvrđeno je da je tom Odlukom stavljena izvan snage Odluka Uprave tog društva KLASA: DIR/19-01/1053, URBROJ: 00-05-01/05-20-95 od 9. ožujka 2020., kojom je Krunoslav Jakupčić, kao predsjednik Uprave HRVATSKIH ŠUMA d.o.o., dobio na uporabu 24 sata dnevno službeno vozilo marke Volkswagen Passat, registarske oznake …………, a sve s obzirom da je imenovanom obvezniku s danom 20. studeni 2022. istekao mandat predsjednika Uprave HRVATSKIH ŠUMA d.o.o. Navedenu Odluku su potpisali Nediljko Dujić u svojstvu predsjednika Uprave HRVATSKIH ŠUMA d.o.o. i Ante Sabljić u svojstvu člana Uprave tog društva.

Obveznik je prethodno navedenom obavijesti Povjerenstva od 20. ožujka 2024. pozvan da se u roku od petnaest dana od dana dostave obavijesti očituje na razloge za pokretanje postupka te na činjenična utvrđenja iz te obavijesti.

U svom očitovanju od 13. lipnja 2024., podnesenom putem odvjetnika Igora Meznarića, obveznik navodi da prilikom donošenja odluka kojima se odobravalo korištenje službenog vozila obvezniku kao tadašnjem predsjedniku Uprave društva HRVATSKE ŠUME d.o.o., nije bilo zlouporabe posebnih prava dužnosnika, niti povrede odredaba Zakona o sprječavanju sukoba interesa. Navodi da nije sporno da je Krunoslav Jakupčić, u vrijeme obnašanja funkcije predsjednika Uprave društva HRVATSKE ŠUME d.o.o., bio obveznik primjene Zakona o sprječavanju sukoba interesa. Obveznik prvenstveno naglašava da predmetne odluke isti nije potpisao samostalno, što ne smije biti sporno budući da iz samih odluka proizlazi da je iste potpisao, uz predsjednika Uprave, i još jedan član Uprave, što je jedini dopustivi način potpisivanja akata društva sukladno Zakonu o trgovačkim društvima, Izjavi o ustroju HRVATSKE ŠUME društva s ograničenom odgovornošću (potpuni tekst od 19. prosinca 2017.), Izjavi o osnivanju društva s ograničenom odgovornošću (pročišćeni tekst od 14. listopada 2021.), Poslovniku o radu Uprave HRVATSKIH ŠUMA društva s ograničenom odgovornošću KLASA: DIR/19-01/2453, URBROJ: 00-07/01-19-01 od 5. rujna 2019., djelomičnog povijesnog izvatka iz sudskog registra Trgovačkog suda u Zagrebu te Pravilniku o uporabi i održavanju službenih vozila u HŠ d.o.o. (osnovni tekst s izmjenama), a koju dokumentaciju obveznik prilaže uz očitovanje. Dalje se navodi da iz odredbe članka 426. Zakona o trgovačkim društvima proizlazi se, u okolnostima ako Uprava ima više članova, društvenim ugovorom može odrediti da društvo zastupa jedan član Uprave samostalno, više njih skupno ili jedan član zajedno s prokuristom. Odredbom članka 19. stavka 5. Izjave o ustroju HRVATSKE ŠUME društva s ograničenom odgovornošću određeno je da predsjednik Uprave zastupa društva zajedno s još jednim članom Uprave, dok je stavkom 6. istog članka određeno da svaki član uprave zastupa društvo zajedno s predsjednikom Uprave. Na istovjetan način zastupanje Uprave društva HRVATSKE ŠUME d.o.o. propisuje i odredba članka 17. Izjave o osnivanju društva s ograničenom odgovornošću. Iz djelomičnog povijesnog izvatka iz sudskog registra Trgovačkog suda u Zagrebu od 10. lipnja 2024. proizlazi da je Krunoslav Jakupčić, kao predsjednik Uprave, zastupao društvo HRVATSKE ŠUME d.o.o. zajedno s još jednim članom Uprave od 20. veljače 2017. pa do isteka mandata. Također proizlazi da je Ante Sabljić, kao član Uprave, društvo zastupao zajedno s predsjednikom Uprave od 27. siječnja 2017. te da je Igor Fazekaš, također kao član Uprave, društvo zastupao zajedno s predsjednikom Uprave od 20. studenog 2017. Navodi se da odredba članka 10. Poslovnika o radu Uprave HRVATSKIH ŠUMA društva s ograničenom odgovornošću uređuje proceduru donošenja odluka društva, te pritom određuje da odluke Uprave društva potpisuju zajedno predsjednik Uprave i jedan član Uprave na način da uz navođenje svoje funkcije i tvrtke društva stavljaju svoj potpis. Pored svega navedenog, Pravilnikom o uporabi i održavanju službenih vozila u HŠ d.o.o. u članku 10. jasno i nedvosmisleno propisuje da uporabu vozila, u skladu s potrebama posla, odobrava Uprava društva za članove Uprave društva, voditelje uprava šuma podružnica i radnicima ureda Uprave, dok jedan član Uprave ovo odobrava samo rukovoditeljima službi u Direkciji za koje su nadležni. Dakle, obveznik navodi da nije postojala niti zakonska niti podzakonska mogućnost da isti na bilo koji drugi način ostvari nesporno pravo na korištenje službenog vozila, već jedino i isključivo na način da odluku, kojom mu se odobrava korištenje vozila, supotpiše upravo on kao predsjednik Uprave društva, zajedno s još jednim članom Uprave. Stoga se napominje da su odluke od 28. ožujka 2017. i 9. ožujka 2020. potpisane upravo od strane Krunoslava Jakupčića kao predsjednika Uprave društva i Ante Sabljića kao člana Uprave, a obveznik navodi da je ovu odlučnu okolnost Povjerenstvo za odlučivanje o sukobu interesa propustilo utvrditi. Obveznik stoga ističe da nema mjesta zaključku da bi opisanim postupanjem, konkretno supotpisivanjem predmetnih Odluka, podnositelj povrijedio bilo koje zakonske ili podzakonske odredbe, a napose odredbe Zakona o sprječavanju sukoba interesa, odnosno da bi obveznik zbog toga bio u sukobu interesa. Navodi da odredba članka 7. točke c) ZSSI/11 nije povrijeđena činjenicom da je obveznik supotpisao predmetne odluke jer isti svojim postupanjem nije zlouporabio posebna prava koja su mu kao dužnosniku bila potrebna za obavljanje dužnosti. Obveznik stoga predlaže da Povjerenstvo predmetni postupak za odlučivanje o sukobu interesa obustavi, budući da je iz gore navedenog obrazloženja razvidno da u konkretnom slučaju sukoba interesa nije bilo.

Člankom 19. Izjave o ustroju HRVATSKE ŠUME društvo s ograničenom odgovornošću poslovni broj OU-631/17 od 19. prosinca 2017. propisano je da se Uprava Društva sastoji od jednog do tri člana koje imenuje i opoziva Skupština Društva svojom odlukom. Ako Društvo ima jednog člana Uprave, tada on zastupa društvo pojedinačno i samostalno. Predsjednik i članovi Uprave imenuju se najviše na vrijeme od pet godina s time da ih se može ponovno imenovati. Ako društvo ima više od jednog člana Uprave, jedan o članova Uprave imenuje se predsjednikom Uprave. Propisano je da predsjednik Uprave zastupa društvo zajedno s još jednim članom Uprave, a svaki član Uprave zastupa Društvo zajedno s Predsjednikom Uprave.

Identično je propisano i člankom 17. Izjave o osnivanju društva s ograničenom odgovornošću poslovni broj OU-32/2021-2 od 14. listopada 2021. godine.

Člankom 3. stavkom 1. Poslovnika o radu Uprave HRVATSKIH ŠUMA društva s ograničenom odgovornošću KLASA: DIR/19-01/2453, URBROJ: 00-07/01-19-01 od 5. rujna 2019. (u daljnjem tekstu: Poslovnik) propisano je da se Uprava društva sastoji od tri člana koje imenuje i opoziva Skupština Društva svojom odlukom, dok je stavkom 2. propisano da se jedan član Uprave Društva mora imenovati predsjednikom Uprave.

Odredbom članka 4. stavka 1. Poslovnika propisano je da Uprava zastupa Društvo i vodi poslove Društva, dok je stavkom 2. propisano da predsjednik Uprave zastupa Društvo zajedno s jednim članom Uprave, a svaki član Uprave zastupa Društvo zajedno s predsjednikom Uprave.

Člankom 7. Poslovnika propisano je da ako je predsjednik Uprave, odnosno član Uprave odsutan ili spriječen voditi poslove Društva koje mu je povjerila Uprava, istoga u okviru nadležnosti zamjenjuje drugi član Uprave Društva na zahtjev predsjednika, odnosno člana Uprave te u drugim opravdanim slučajevima, a odluku o zamjeni donosi predsjednik Uprave, dok je člankom 10. stavkom 2. Poslovnika propisano da odluke Uprave Društva potpisuju zajedno predsjednik Uprave i jedan član Uprave na način da uz navođenje svoje funkcije i tvrtke Društva stavljaju svoj potpis. Stavkom 3. tog članka 10. propisano je da odluke iz područja rada predsjednika Uprave i područja rada člana Uprave Ante Sabljić, dipl. ing. šum., kao i odluke iz njihovog zajedničkog područja rada potpisuju predsjednik Uprave i član Uprave Ante Sabljić, dok odluke iz područja rada člana Uprave mr.sc. Igora Fazekaša potpisuju predsjednik Uprave i član Uprave Igor Fazekaš.

Uvidom u povijesni izvadak iz sudskog registra Trgovačkog suda u Zagrebu za društvo HRVATSKE ŠUME d.o.o. je u odnosu na Krunoslava Jakupčića utvrđeno da je isti kao predsjednik Uprave zastupao navedeno društvo zajedno s još jednim članom Uprave od 20. veljače 2017., kao i u mandatu od 20. studenog 2017., a koja je dužnost obvezniku prestala istekom tog mandata 20. studenoga 2022., kada je dužnost predsjednika Uprave u tom društvu počeo obnašati Nediljko Dujić. U odnosu na Antu Sabljića utvrđeno je da je isti kao član Uprave zastupao navedeno društvo zajedno s predsjednikom Uprave od 27. siječnja 2017., kao i u mandatu od 20. studenoga 2017. i 21. studenoga 2022., a koji mandat Anti Sabljiću još uvijek traje. U odnosu na Igora Fazekaša utvrđeno je da je isti kao član Uprave zastupao navedeno društvo zajedno s predsjednikom Uprave od 20. studenog 2017., kao i u mandatu od 21. studenoga 2022., a koji mandat Igoru Fazekašu još uvijek traje. Dakle, utvrđeno je da je u vrijeme donošenja predmetne Odluke HRVATSKIH ŠUMA d.o.o. od 28. ožujka 2017. predsjednik Uprave tog društva bio Krunoslav Jakupčić, a član Uprave Ante Sabljić, dok je u vrijeme donošenja Odluke HRVATSKIH ŠUMA d.o.o. od 9. ožujka 2020., uz navedene, član Uprave bio i Igor Fazekaš.

Uvidom u Pravilnik o uporabi i održavanju službenih vozila u HŠ d.o.o. URBROJ: DIR-09-12-2130/01 od 16. travnja 2012. (izmijenjen i dopunjen pravilnicima od 9. svibnja 2012., 12. veljače 2013. i 22. prosinca 2014.) utvrđeno je da je člankom 6. stavkom 1. tog Pravilnika propisano da se vozila, u pravilu, rabe za službene svrhe za obavljanje poslova iz djelatnosti Društva. Člankom 8. stavkom 2. Pravilnika propisano je da su pojedinačna službena vozila ona vozila koja rabe članovi Uprave Društva, s pravom uporabe 24 sata dnevno, po potrebi sa službenim vozačem, koja uporaba se smatra uporabom u službene svrhe, dok je stavkom 3. propisano da se mogućnost uporabe pojedinačnog službenog vozila uređuje posebnom odlukom Uprave Društva za svakog radnika pojedinačno, a temeljem kojih će se potpisati aneksi ugovora o radu za korištenje automobila 24 sata u privatne i službene svrhe, a potpisivanje kojeg se aneksa smatra prihvaćanjem prava korištenja pojedinačnog službenog vozila 24 sata dnevno, pri čemu je radnik suglasan da mu se dio plaće isplati u novcu, a dio kao plaća u naravi - korištenje vozila - bez isplate u novcu. Člankom 10. stavkom 1. Pravilnika propisano je, između ostaloga, da uporabu vozila, u skladu s potrebama posla, Nalogom za preuzimanje vozila odobrava Uprava Društva za članove Uprave Društva i voditelje Uprava šuma podružnica, a član Uprave Društva za direktore sektora za koje su nadležni.

Člankom 1. stavkom 2. ZSSI-a propisano je da je svrha toga Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 6. stavkom 1. ZSSI-a propisano je da obveznici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su obveznici osobno odgovorni za svoje djelovanje u obnašanju javnih dužnosti na koje su imenovani odnosno izabrani prema tijelu ili građanima koji su ih imenovali ili izabrali, dok je stavkom 3. propisano da obveznici ne smiju koristiti javnu dužnost za osobni probitak ili probitak osobe koja je s njima povezana.

Člankom 7. točkom c) ZSSI-a propisano je da je obveznicima toga Zakona zabranjeno zlouporabiti posebna prava obveznika koja proizlaze ili su potrebna za obavljanje dužnosti.

Iz očitovanja HRVATSKIH ŠUMA d.o.o. i samog obveznika te iz dostavljene dokumentacije utvrđeno je da su Odluka URBROJ: DIR-56/AJ-17-2130/04 od 28. ožujka 2017., kojom se obvezniku Krunoslavu Jakupčiću odobrava korištenje službenog vozila s pravom uporabe 24 sata u službene svrhe i Odluka KLASA: DIR/19-01/1053, URBROJ: 00-05-01/05-20-95 od 9. ožujka 2020., kojom se imenovanom obvezniku odobrava korištenje službenog vozila s pravom uporabe 24 sata dnevno, donesene od strane Uprave tog trgovačkog društva, a da su potpisane po predsjedniku Uprave Krunoslavu Jakupčiću i još jednom članu Uprave.

Slijedom navedenog, utvrđeno je da je obveznik Krunoslav Jakupčić, kao jedan od dva, odnosno tri člana Uprave HRVATSKIH ŠUMA d.o.o., sudjelovao u donošenju odluka kojima je njemu samome dodijeljeno pravo korištenja službenog automobila s pravom uporabe 24 sata, i to Odlukom od 28. ožujka 2017. u službene svrhe, a Odlukom od 9. ožujka 2020., prema očitovanju HRVATSKIH ŠUMA d.o.o., i u službene i u privatne svrhe.

Naime, nije sporno da bi obveznik Krunoslav Jakupčić imao pravo korištenja službenog automobila s obzirom da je isto predviđeno Ugovorom o vođenju poslova Društva sklopljenog u prosincu 2017. između HRVATSKIH ŠUMA d.o.o. i Krunoslava Jakupčića. Međutim, Povjerenstvo ukazuje da su svi obveznici ZSSI-a, pa tako i obveznik Krunoslav Jakupčić, u svakoj situaciji dužni staviti javni interes iznad privatnog te odijeliti privatni interes od javnog interesa, a imenovanom obvezniku je službeni automobil dan na korištenje od strane tijela u kojem je isti obnašao dužnost predsjednika Uprave.

Dakle, obveznik je, kao predsjednik Uprave HRVATSKIH ŠUMA d.o.o., mogao koristiti službeni automobil navedenog društva, međutim donošenje i potpisivanje odluka od 28. ožujka 2017. i 9. ožujka 2020. Povjerenstvo sagledava u kontekstu zlouporabe posebnih prava obveznika koja proizlaze ili su potrebna za obavljanje dužnosti, a osobito kada se isto dovede u vezu s činjenicom da je obveznik zajedno s još jednim članom Uprave donio predmetne odluke kojima se njenu samom dodjeljuje određeno pravo. Naime, takvim postupanjem stvara se vanjski dojam da je obveznik iskoristio svoju dužnost i svoje ovlasti kako bi postigao osobnu korist, tj. osobno pravo korištenja službenog automobila. Obveznik je stoga bio dužan prenijeti svoju ovlast svakog, pa i posrednog sudjelovanja u donošenju i potpisivanju predmetnih odluka kojima se njemu samome dodjeljuje određeno pravo na drugu osobu, čime bi u navedenoj situaciji bila otklonjena svaka sumnja da je obveznik koristio položaj predsjednika Uprave u cilju postizanja osobnog probitka.

Naime, a kako je to već i prethodno navedeno, člankom 7. Poslovnika o radu Uprave HRVATSKIH ŠUMA d.o.o. od 5. rujna 2019. propisano je da ako je predsjednik Uprave, odnosno član Uprave odsutan ili spriječen voditi poslove Društva koje mu je povjerila Uprava, istoga u okviru nadležnosti zamjenjuje drugi član Uprave Društva na zahtjev predsjednika, odnosno člana Uprave te u drugim opravdanim slučajevima, a odluku o zamjeni donosi predsjednik Uprave. Povjerenstvo napominje da se navedena odredba ne odnosi samo na stvarnu spriječenost predsjednika, odnosno člana Uprave, već i na pravnu spriječenost u situaciji kada bi se obveznik izvršavanjem svojih ovlasti u ovom konkretnom slučaju mogao naći u sukobu interesa. Obveznik je stoga ovlast donošenja i potpisivanja Odluke od 9. ožujka 2020. mogao i trebao prenijeti na trećeg člana Uprave Igora Fazekaša, dok je donošenje i potpisivanje Odluke od 28. ožujka 2017. obveznik mogao prenijeti na drugog zaposlenika HRVATSKIH ŠUMA d.o.o. (npr. direktora pravnih poslova i slično).

S obzirom da obveznik Krunoslav Jakupčić navedeno nije učinio, već je predmetne odluke donio i potpisao osobno uz drugog člana Uprave, Povjerenstvo je utvrdilo da je time imenovani obveznik, predsjednik Uprave HRVATSKIH ŠUMA d.o.o., počinio povredu odredbe članka 7. točke c) ZSSI-a.

Povjerenstvo ističe da je navedena odredba članka 7. točke c) ZSSI-a stipulirana na način da se iz samog taksativnog navođenja te odredbe nedvojbeno može zaključiti kako se radi o takvoj vrsti zabranjenog ponašanja obveznika koje predstavlja jednu od najtežih povredi odredaba ZSSI-a, a što proizlazi i iz bitne oznake sadržaja norme. Osim toga, od obveznika koji su visoko rangirani očekuje se pokazivanje predanosti etičkim vrijednostima, kao i da u svim situacijama djeluju tako da njihov integritet služi kao primjer ostalima u svom profesionalnom okruženju, a posebice javnosti.

Člankom 48. stavkom 1. ZSSI-a propisano je da za povredu odredbi toga Zakona o sukobu interesa ili drugog zabranjenog ili propisanog ponašanja, između ostalog, i iz članka 7. (zabranjena djelovanja obveznika), Povjerenstvo obveznicima, uzimajući u obzir načelo razmjernosti, može izreći opomenu ili novčanu sankciju. Također, člankom 50. stavkom 1. ZSSI-a propisano je da Povjerenstvo novčanu sankciju izriče u iznosu od 530,00 do 5.309,00 eura vodeći računa o težini i posljedicama povrede Zakona. Istim stavkom je propisano i da ako novčana kazna nije plaćena u roku od 15 dana, ista se može izvršiti obustavom isplate dijela neto mjesečne plaće ili obustavom na svim primanjima, a ista se može izvršiti i na imovini obveznika.

U ovom konkretnom slučaju, Povjerenstvo je obvezniku Krunoslavu Jakupčiću izreklo novčanu sankciju u iznosu od 2.500,00 eura. Prilikom odmjeravanja vrste i visine sankcije, Povjerenstvo je kao otegotnu okolnost uzelo u obzir činjenicu da su obvezniku već ranije utvrđene povrede Zakona o sprječavanju sukoba interesa, i to u predmetu KLASA: P-54/20 gdje je obvezniku kao sankcija za utvrđenu povredu članka 7. točke d) ZSSI/11 izrečena obustava isplate dijela neto mjesečne plaće u ukupnom iznosu od 3.000,00 kn te u predmetu KLASA: P-96/21 gdje je obvezniku kao sankcija za utvrđenu povredu članka 7. točke c) ZSSI/11 izrečena obustava isplate dijela neto mjesečne plaće u ukupnom iznosu od 20.000,00 kn, kao i da je obveznik poduzeo dvije radnje zloupotrebe koje su imale za posljedicu ostvarivanje osobne koristi, dok olakotnih okolnosti Povjerenstvo nije utvrdilo.

Slijedom navedenog, Povjerenstvo smatra da je izricanje novčane sankcije u iznosu od 2.500,00 eura primjereno svim utvrđenim činjenicama i navedenim okolnostima slučaja.

Ova odluka objavit će se na mrežnim stranicama Povjerenstva nakon uredne dostave odluke obvezniku, a sve sukladno članku 44. stavku 5. i 6. ZSSI-a.

Slijedom navedenog, Povjerenstvo je donijelo odluku kako je navedeno u izreci.

PREDSJEDNICA POVJERENSTVA

 Aleksandra Jozić-Ileković, dipl.iur.

Uputa o pravnom lijeku:

Protiv odluke Povjerenstva nije dopuštena žalba, ali se može pokrenuti upravni spor. Upravna tužba podnosi se Visokom upravnom sudu Republike Hrvatske u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Obveznik Krunoslav Jakupčić, osobnom dostavom

2. Objava na mrežnim stranicama Povjerenstva nakon uredne dostave obvezniku

3. Pismohrana